Гісторыка-культурны музей-запаведнік «Заслаўе»

Гісторыка-культурны музей-запаведнік «Заслаўе» — заснаваны ў 1967 годзе як Заслаўскі гісторыка-археалагічны запаведнік, філіял Дзяржаўнага музея БССР (цяпер Нацыянальны гістарычны музей) з экспазіцыяй «Музей рамёстваў і народных промыслаў Беларусі» ў былым кальвінскім зборы. 31 снежня 1986 года ў Заслаўі паводле пастановы Савета Міністраў БССР на базе філіяла Дзяржаўнага музея БССР створаны Гісторыка-культурны запаведнік «Заслаўе». Музеем-запаведнікам кіравалі A. M. Калбаска, Т. С. Скрыпчанка, А. М. Краснова, А. К. Рак, А. Л. Строганаў, А. П. Харак, М. М. Паграноўскі (2005—2016), Ю. В. Шкурскі (2016—2023). З 2023 года дырэктарка Запаведніка — В. А. Зезетка

Прадстаўляе складаную сістэму гістарычна, тэматычна і функцыянальна аб’яднаных паміж сабой аб’ектаў і ахоўных тэрыторый. Ахоўная зона плошчаю 113 га ўключае Заслаўскі замак (гарадзішча «Вал») з былым кальвінскім зборам 2-й паловы 16 — пачатку 17 ст. (у 19 — пачатку 20 ст. і з 1990 года — Спаса-Праабражэнская царква), гарадзішча «Замэчак» (летапісны горад Ізяслаўль) 10—11 ст., курганныя могільнікі 10 — 11 ст., касцёл Найсвяцейшай Дзевы Марыі (1774), рэшткі сядзібы Заслаў 17—19 ст. На тэрыторыі запаведніка знаходзяцца музейна-выставачны комплекс, этнаграфічны комплекс «Млын», музей «ДАП» і дзіцячы Музей міфалогіі і лесу.

Асноўны фонд музея (2008) налічвае 11 976 адзінак захоўвання, навукова-дапаможны — 4561 адзінку. Плошча экспазіцыі 503 м², выставачнай залы — 131 м².

Фонды музея складаюць калекцыі археалагічных знаходак з раскопак на тэрыторыі горада і яго наваколля (1967—1986), ткацтва, керамікі і шкла, дэкаратыўна-прыкладнога мастацтва. Сярод найбольш цікавых экспанатаў калекцыя маляваных дываноў, якая налічвае 130 адзінак, з іх 30 зроблены Я. Драздовічам. У калекцыі жывапісу і графікі захоўваецца збор мастацкіх твораў В. Маркаўца, В. Сташчанюка, Г. Вашчанкі і інш.

Музейна-выставачны комплекс адкрыты для наведвання ў 1992 годзе. У зале габеленаў прадстаўлены творы беларускіх мастакоў В. Дзёмкінай і Ю. Піскуна «Рагнеда», «Полацкія званы» (абодва 1991), «Малітва» (1992). Тэма гісторыі Полацкага княства і Заслаўя перадаецца праз вобразы Рагнеды і Ізяслава. Зала «Музыка вячорак» знаёміць з музычнай культурай беларускіх вёсак і мястэчак. Экспануюцца музычныя інструменты, сабраныя з усёй Беларусі і аб’яднаныя ў вясельныя гурты: гармонікі, цымбалы, скрыпкі, жалейкі, бубны. У выставачнай зале праводзяцца часовыя абменныя выстаўкі з фондаў музеяў і прыватных творчых майстэрняў Беларусі.

 Музей «ДАП» 
З ваенна-інжынернымі збудаваннямі ўздоўж заходняй мяжы СССР у перадваенны перыяд (1932—1934) знаёміць музей «ДАП» у ваколіцы Заслаўя (2004). Трохамбразурны агнявы пункт быў узброены 3 станковымі кулямётамі «Максім» на спецыяльных станках з цэнтральнай сістэмай ахаладжэння і адным ручным кулямётам сістэмы Дзегцярова.

 Спасылкі 



Катэгорыя:Музеі-запаведнікі Беларусі
Катэгорыя:Музеі Заслаўя